Bar Refaeli

Bar Refaeli (, født 4. juni 1985 i Hod HaSharon i Israel) er en israelsk supermodell, tv-vert, skuespiller og forretningskvinne. Hun var en av fire programledere som ledet Eurovision Song Contest fra Tel Aviv i mai 2019.

Modell- og tv-karriere 
Refaeli anses som en av Israels mest suksessrike internasjonale modeller, på linje med blant andre Nina Brosh og Michaela Bercu. Takket være en vellykket modellkarriere og gode investeringer hadde Refaeli i 2015 opparbeidet seg en nettoformue på 20 millioner dollar. Ifølge Forbes Israel var hun Israels best betalte modell i 2013, foran andre israelske modeller som  Esti Ginzburg, Gal Gadot og Shlomit Malka.

Hun var forsidemodell for badedrakt-nummeret til Sports Illustrated i 2009, og hun ble kåret til nummer én på magasinet Maxims liste over de 100 heteste modellene i 2012. Siden 2013 har Refaeli vært programleder for X Factor Israel.

Den 25. januar 2019 kunngjorde Israels allmennkringkasting at Bar Refaeli skulle være programleder for Eurovision Song Contest 2019 i Tel Aviv sammen med Lucy Ayoub, Erez Tal og Assi Azar. Tal og Refaeli skulle være hovedverter, mens Azar og Ayoub skulle være programledere i artistenes oppholdsrom, green room.

Forretningsvirksomhet 
Rafaeli har investert i en rekke ulike israelske bedrifter, og har også etablert sine egne bedrifter. Hun er aksjonær i flere design- og moteselskaper, blant dem den israelske designbrille-produsenten Carolina Lemke.

I 2011 startet Refaeli og den tidligere modellen Dudi Balsar opp et netthandelsselskap kalt Under.me. Selskapet selger designundertøy, og Refaeli står også bak forretningsutviklingen av selskapet. I november 2011 hadde selskapet samlet 1 million dollar i risikokapital.

Refaeli var i 2013 en av hovedinvestorene bak MyCheck, som håndterer betalinger via smarttelefoner.

I september 2018 ble det kjent at Kim Kardashian skulle fronte merket Carolina Lemke sammen med Refaeli, og at de to skulle delta sammen i en reklamekampanje.

Referanser

Eksterne lenker 
 
 
 

Modeller
Israelske skuespillere
Programledere for Eurovision Song Contest
Personer fra Hod HaSharon